KOMISJONI RAKENDUSMÄÄRUS (EL) 2023/149,

20. jaanuar 2023,

milles käsitletakse toimeaine benfluraliini heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,

ning arvestades järgmist:

(1) Komisjoni direktiiviga 2008/108/EÜ (2) kanti toimeaine benfluraliin nõukogu direktiivi 91/414/EMÜ (3) I lisasse.

(2) Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

(3) Rakendusmääruse (EL) nr 540/2011 lisa A osa kohaselt aegub toimeaine benfluraliini heakskiit 28. veebruaril 2023.

(4) Komisjoni rakendusmääruse (EL) nr 844/2012 (5) artikli 1 alusel esitati samas artiklis sätestatud ajavahemiku jooksul Norrale kui referentliikmesriigile ja Madalmaadele kui kaasreferentliikmesriigile toimeaine benfluraliini heakskiidu pikendamise taotlus.

(5) Taotlejad esitasid vastavalt rakendusmääruse (EL) nr 844/2012 artiklile 6 nõutavad täiendavad toimikud referentliikmesriigile, kaasreferentliikmesriigile, komisjonile ja Euroopa Toiduohutusametile (edaspidi „toiduohutusamet“). Referentliikmesriik leidis, et taotlus on täielik.

(6) Referentliikmesriik koostas kaasreferentliikmesriigiga konsulteerides pikendamise hindamisaruande kavandi ning esitas selle 28. augustil 2017 toiduohutusametile ja komisjonile. Norra tegi pikendamise hindamisaruande projektis ettepaneku jätta benfluraliini heakskiit pikendamata.

(7) Toiduohutusamet tegi täiendava koondtoimiku üldsusele kättesaadavaks. Amet edastas pikendamist käsitleva hindamisaruande kavandi ka taotlejatele ja liikmesriikidele märkuste esitamiseks ning algatas selle kohta avaliku konsultatsiooni. Toiduohutusamet edastas laekunud märkused komisjonile.

(8) 27. septembril 2019 esitas toiduohutusamet komisjonile oma järelduse (6) selle kohta, kas toimeaine benfluraliin võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

(9) Oma järelduses osutas toiduohutusamet mitmele probleemile. Eelkõige tehti muret tekitava probleemina kindlaks pikaajaline risk lindudele ja imetajatele, sealhulgas risk, mida tekitab vihmausse söövate lindudele ja imetajatele teisene mürgistus. Lisaks tegi toiduohutusamet muret tekitava probleemina kindlaks benfluraliinist tuleneva pikaajalise riski veeorganismidele, isegi kui kohaldatakse leevendusmeetmeid, ning metaboliitide 371R ja 372R tekitatud pikaajalise riski veeorganismidele. Lõpuks märkis toiduohutusamet, et ei ole võimalik välistada lisandi võimalikku genotoksilisust, kuna tehnilisele kirjeldusele, mis käsitles lisandi sisaldust, ei olnud lisatud toksikoloogilist hinnangut.

(10) Komisjon palus taotlejatel esitada oma märkused toiduohutusameti järelduse kohta. Lisaks palus komisjon rakendusmääruse (EL) nr 844/2012 artikli 14 lõike 1 kolmanda lõigu kohaselt, et taotlejad esitaksid oma märkused pikendamist käsitleva aruande kohta. Taotlejad esitasid oma märkused, mida analüüsiti põhjalikult.

(11) 16. juulil 2021 volitas komisjon toiduohutusametit, paludes sellel vaadata läbi lindude, imetajate ja veeorganismidega seotud kokkupuute- ja riskihindamise. Toiduohutusamet saatis komisjonile 25. augustil 2022 ajakohastatud järelduse, (7) milles kinnitati eelmises järelduses kindlaks tehtud probleeme. Komisjon palus taotlejatel esitada läbivaadatud pikendamisaruande kohta oma märkused. Taotlejad esitasid oma märkused, mida analüüsiti põhjalikult.

(12) Vaatamata taotlejate esitatud väidetele ei olnud võimalik kõnealuse toimeainega ja ühe metaboliidiga seotud probleeme lahendatuks lugeda.

(13) Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seepärast on asjakohane toimeaine benfluraliini heakskiitu mitte pikendada.

(14) Rakendusmäärust (EL) nr 540/2011 tuleks seega vastavalt muuta.

(15) Liikmesriikidele tuleks anda aega benfluraliini sisaldavate taimekaitsevahendite lubade tagasivõtmiseks.

(16) Kui liikmesriigid annavad benfluraliini sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 12. mail 2024.

(17) Komisjoni rakendusmäärusega (EL) 2021/2068 (8) pikendati benfluraliini heakskiidu kehtivusaega 28. veebruarini 2023, et pikendamismenetluse saaks lõpule viia enne kõnealuse aine heakskiidu aegumist. Võttes arvesse, et otsus heakskiidu pikendamata jätmise kohta on tehtud enne edasilükatud aegumiskuupäeva, tuleks käesolevat määrust kohaldada enne seda kuupäeva.

(18) Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust benfluraliini heakskiitmiseks.

(19) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Toimeaine heakskiidu pikendamata jätmine Toimeaine benfluraliini heakskiitu ei pikendata.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa A osast jäetakse välja benfluraliini käsitlev rida 188.

Artikkel 3 Üleminekumeetmed Liikmesriigid võtavad toimeainet benfluraliini sisaldavate taimekaitsevahendite load tagasi hiljemalt 12. augustiks 2023.

Artikkel 4 Ajapikendus Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, lõpeb 12. maiks 2024.

Artikkel 5 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. jaanuar 2023 Komisjoni nimel president Ursula VON DER LEYEN

(1) ELT L 309, 24.11.2009, lk 1.

(2) Komisjoni 26. novembri 2008. aasta direktiiv 2008/108/EÜ, millega muudetakse nõukogu direktiivi 91/414/EMÜ, et lisada toimeainete hulka flutolaniil, benfluraliin, fluasinaam, fuberidasool ja mepikvaat (ELT L 317, 27.11.2008, lk 6.)

(3) Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

(4) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(5) Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26). See määrus on asendatud määrusega (EL) 2020/1740, ent seda kohaldatakse siiski jätkuvalt nende heakskiidu pikendamise menetluste puhul, mis hõlmavad: 1) toimeaineid, mille heakskiidu kehtivusaeg lõpeb enne 27. märtsi 2024; 2) toimeaineid, mille heakskiidu kehtivusaega on määruse (EÜ) nr 1107/2009 artikli 17 kohaselt 27. märtsil 2021 või pärast seda vastu võetud määrusega pikendatud 27. märtsini 2024 või hilisema kuupäevani.

(6) EFSA. 2019. Conclusion on the peer review of the pesticide risk assessment of the active substance benfluralin (Järeldused toimeaine benfluraliini pestitsiidina kasutamise riskihindamist käsitleva vastastikuse hindamise kohta), EFSA Journal 2019;17(10):5842, 34 lk; doi:10.2903/j.efsa.2019.5842.

(7) EFSA. 2022. Conclusion on the peer review of the pesticide risk assessment of the active substance benfluralin (Järeldused toimeaine benfluraliini pestitsiidina kasutamise riskihindamist käsitleva vastastikuse hindamise kohta), EFSA Journal 2022;20(9):7556, 36 lk; doi:10.2903/j.efsa.2022.7556.

(8) Komisjoni 25. novembri 2021. aasta rakendusmäärus (EL) 2021/2068, millega muudetakse rakendusmäärust (EL) nr 540/2011 seoses toimeainete benfluraliini, dimoksüstrobiini, fluasinaami, flutolaniili, mekoprop-P, mepikvaadi, metiraami, oksamüüli ja püraklostrobiini heakskiidu kehtivusaja pikendamisega (ELT L 421, 26.11.2021, lk 27).